**Anexa 1 a hotărârii nr\_\_\_\_\_\_\_\_ din \_\_\_\_\_\_\_\_ 2019**

**privind aprobarea organizării unei competiții de proiecte de cercetare pentru stimularea competitivității și creșterea capacității de cercetare-inovare din municipiul Tîrgu Mureș**

**REGULAMENT DE ORGANIZARE ȘI DESFĂȘURARE A**

**COMPETIȚIEI DE PROIECTE DE CERCETARE PENTRU STIMULAREA COMPETITIVITĂȚII ȘI CREȘTEREA CAPACITĂȚII DE CERCETARE-INOVARE DIN MUNICIPIUL TÎRGU MUREȘ**

1. **DATE GENERALE**

Prin HCL nr. 221 din 27.07.2017 a Consiliului Local Tîrgu Mureș a fost aprobată Strategia Integrată de Dezvoltare Urbană (SIDU) a Municipiului Târgu-Mureș pentru perioada 2016-2023. Unul din Obiectivele strategice asumate prin SIDU este *OS3 - Creșterea competitivității și a capacității de cercetare-inovare* (Obiectivul strategic nr. 3).

În cadrul acestui obiectiv au fost definite ca obiective specifice:

*O3.1. Dezvoltarea unui mediu economic socio-economic atractiv, competitiv și inovator până în anul 2023, prin sprijinirea și dezvoltarea infrastructurii de cercetare-dezvoltare și dezvoltarea industriilor creative*

*O3.2. Promovarea municipiului ca centru medical-farmaceutic de interes internațional, național și regional până în anul 2023, prin investiții în cercetare-dezvoltare-inovare și tehnologie informațională în domeniul sănătății*

În acest context, pentru a răspunde necesităților de dezvoltare din domeniul cercetării-inovării identificate prin SIDU, Consiliul Local al Municipiului Târgu-Mureș organizează o competiție pentru selectarea unor proiecte de cercetare care să se adreseze obiectivelor de mai sus, asumate prin SIDU.

SIDU integral poate fi consultat accesând pagina de web: <https://www.tirgumures.ro/sidu_online/5.STRATEGIA%20INTEGRATA%20DE%20DEZVOLTARE%20URBANA/SIDU%20final%20aprobat.pdf>

Competiția de proiecte va fi organizată sub forma unei competiții deschise. La competiție vor putea participa ofertanți din orice regiune de dezvoltare din România, competiția având un caracter național, dar implementarea proiectelor trebuie să aibă loc în Municipiul Tîrgu-Mureș sau în Zona Metropolitană a Municipiului Tîrgu Mureș, fiind selectate pentru finanțare doar proiectele care au ca rezultat stimularea cercetării și inovării din Municipiul Tîrgu-Mureș.

Proiectele vor fi finanțate în parteneriat de către Consiliul Local al Municipiului Tîrgu Mureș pentru 50% din buget, și un partener care este o organizație de cercetare (universitate, centru de cercetare, institut de cercetare, SRL care are în obiectul de activitate cercetarea științifică, ONG care are în obiectul de activitate cercetarea științifică) sau aplicantul individual, pentru 50% din buget.

Tema proiectul se va încadra în oricare din următoarele domenii de acțiune: Sănătate, Inginerie, Științe sociale, Mediu, Nanotehnologii, Informatică, Chimie și Industria farmaceutică.

Competiția de proiecte se organizează anual, data publicării competiției va fi în cel mult 20 de la adoptarea bugetului Municipiului Tîrgu Mureș, dar nu mai târziu de \_\_\_\_\_\_\_\_\_\_.

1. **DESCRIEREA COMPETIȚIEI**

Proiectele vor fi selectate prin competiție națională, printr-o procedură de selecție deschisă tuturor celor interesați, publicată online, în care sunt precizate criteriile de aplicare și de selecție.

Proiectele se vor implementa în Municipiul Târgu Mureș sau în zona metropolitană a Municipiului Tîrgu Mureș, și vor demonstra capacitatea de a contribui la atingerea obiectivelor strategice asumate prin SIDU, cu referire concretă la obiectivul nr. 3 - *Creșterea competitivității și a capacității de cercetare-inovare.*

**III. TIPURI DE PROIECTE FINANȚATE**

La această competiție vor fi finanțate următoarele categorii de proiecte:

**Tip 1** – Proiecte tip **COMPETITIVITATE** – sunt proiecte care constau în formularea și validarea de noi ipoteze/teorii, sau introducerea în circuitul economic a rezultatelor cercetării sau testarea de noi produse, care răspund obiectivelor asumate prin SIDU.

Pentru acest tip de proiecte bugetul maxim este de 50.000 RON/proiect, cu respectarea legislației privind finanțarea activităților de cercetare-dezvoltare pe diferitele categorii de cercetare (fundamentală, aplicativă, etc).

**Tip 2** – Proiecte tip **PROMOVARE** – sunt proiecte de diseminare, promovare și atragere a cercetătorilor și specialiștilor de renume internațional pentru formarea tinerei generații de cercetători și specialiști din Târgu Mureș.

Acest tip de proiecte se va adresa atragerii de specialiști de renume pe plan internațional pentru a participa la evenimente organizate în Municipiul Târgu Mureș (mese rotunde, ateliere de lucru, workshop-uri, conferințe), și la vizite de lucru în vederea instruirii cercetătorilor și specialiștilor din Târgu Mureș în domeniile lor de expertiză.

Pentru acest tip de proiecte bugetul maxim este de 25.000 RON/proiect, care poate acoperi o succesiune de mai multe evenimente la care să participe mai mulți experți de renume internațional. Succesiunea de evenimente va fi constituită în jurul unei teme comune, care va fi tema centrală a proiectului.

1. **BUGETUL COMPETIȚIEI ȘI FINANȚAREA PROIECTELOR**

În prezenta competiție vor fi finanțate maxim 10 proiecte de tip 1 respectiv 10 proiecte de tip 2.

Nu vor fi finanțate proiectele neeligibile sau cele care nu îndeplinesc pragul minim de calitate definit prin obținerea a minim 80 puncte la evaluarea științifică de specialitate.

Bugetul competiției este redat în tabelul de mai jos:

|  |  |  |  |  |
| --- | --- | --- | --- | --- |
| Tip proiect | Buget / proiect | Nr. proiecte | Buget total | *Din care* |
| *Consiliul Local – 50%* | *Partener- 50%* |
| Tip 1  | 50.000 RON | 10 | 500.000 RON | 250.000 RON | 250.000 RON |
| Tip 2  | 25.000 RON | 10 | 250.000 RON | 125.000 RON | 125.000 RON |

Consiliul Local Târgu Mureș va asigura 50% din bugetul proiectului, iar partenerul finanțator 50% din bugetul proiectului.

Sumele reprezentând deconturi de cheltuieli se vor livra în contul beneficiarului numai după ce se verifică eligibilitatea cheltuielilor realizate și faptul că se respectă cofinanțarea de 50%.

1. **STRUCTURA PARTENERIATELOR PROIECTELOR ȘI A ECHIPEI DE CERCETARE**

***V.1. Partenerul Consiliului Local al Municipiului Tîrgu-Mureș***

Partenerul care participă la finanțare în procent de 50% din bugetul proiectului poate fi:

1) O instituție publică sau privată de cercetare (universitate, centru sau institut de cercetare)

2) Un SRL care are în obiectul de activitate cercetarea științifică.

3) Un ONG care are în obiectul de activitate cercetarea științifică.

4) Aplicantul individual prin co-finanțare proprie.

Identificarea și nominalizarea ***Partenerului*** este sarcina Aplicantului/Beneficiarului, iar datele de identificare ale acestuia vor fi menționate în cererea de finanțare. Cererea de finanțare va fi însoțită de o anexă prin care ***Partenerul*** își exprimă acordul privind proiectul depus, acordul pentru participarea la finanțare în procent de 50% din bugetul proiectului în cazul în care acesta va fi declarat câștigător și acordul privind participarea în calitate de organizator/finanțator la competiția de proiecte.

***V.2. Beneficiarii proiectelor pot fi:***

Persoane fizice sau persoane juridice fără scop patrimonial - asociații ori fundații constituite conform legii - care au dreptul, conform statutului lor, să desfășoare activități în domeniul abordat prin proiectul propus.

Beneficiarul proiectului nu poate fi același cu partenerul finanțator și nu poate fi asociat cu acesta în alte forme de organizare.

***Condiții de participare a Beneficiarului***

Îndeplinirea condițiilor de participare se probează cu documentele enumerate în Formularul de evaluare a eligibilității

**A. Persoanele juridice**

Poate beneficia de finanțare în cadrul prezentei competiții de proiecte persoana juridică fără scop patrimonial care îndeplinește cumulativ, la data solicitării, următoarele criterii de eligibilitate:

a) este înregistrată ca persoană juridică, are sediul și își desfășoară activitatea în municipiul Tîrgu Mureș;

b) nu înregistrează debite restante la bugetele componente ale bugetului general consolidat~~.~~

c) nu face obiectul unei proceduri de dizolvare sau de lichidare ori se află deja în stare de dizolvare sau de lichidare, în conformitate cu prevederile legale în vigoare;

d) nu a comis o gravă greșeală în materie profesională sau nu și-a îndeplinit obligațiile asumate printr-un alt contract de finanțare nerambursabilă, în măsura în care autoritatea finanțatoare poate aduce ca dovadă mijloace probante în acest sens

e) solicitantul sau persoanele care au putere de reprezentare sau decizie în cadrul persoanei juridice nu au fost condamnați printr-o hotărâre definitivă pentru o infracțiune legată de conduita lor profesională

f) solicitantul sau persoane care au putere de reprezentare sau decizie în cadrul persoanei juridice nu au fost condamnați printr-o hotărâre definitivă pentru săvârșirea unei infracțiuni contra patrimoniului prin nesocotirea încrederii, infracțiuni de corupție, delapidare, infracțiuni de fals în înscrisuri, evaziune fiscală, infracțiuni prevăzute de Legea nr. 656/2002 pentru prevenirea și sancționarea spălării banilor, precum și pentru instituirea unor măsuri de prevenire și combatere a finanțării actelor de terorism, republicată.

g) prezintă o declarație din care rezultă următoarele:

* pentru acest proiect nu a contractat o altă finanțare nerambursabilă de la această autoritate finanțatoare în decursul unui an fiscal.
* În cazul în care un beneficiar contactează, în cursul aceluiași an calendaristic, mai mult de o finanțare nerambursabilă de la aceeași autoritate finanțatoare, nivelul finanțării tuturor proiectelor nu poate depăși o treime din totalul fondurilor publice alocate programelor aprobate anual în bugetul autorității finanțatoare respective.

**B. Aplicantul individual**

a) este cetățean român cu domiciliul în Municipiul Tîrgu Mureș

b) nu înregistrează debite restante la bugetele componente ale bugetului general consolidat.

c) nu a comis o gravă greșeală în materie profesională sau nu și-a îndeplinit obligațiile asumate printr-un alt contract de finanțare nerambursabilă, în măsura în care autoritatea finanțatoare poate aduce ca dovadă mijloace probante în acest sens

d) solicitantul nu a fost condamnat printr-o hotărâre definitivă pentru o infracțiune legată de conduita lui profesională

f) solicitantul nu a fost condamnat printr-o hotărâre definitivă pentru săvârșirea unei infracțiuni contra patrimoniului prin nesocotirea încrederii, infracțiuni de corupție, delapidare, infracțiuni de fals în înscrisuri, evaziune fiscală, infracțiuni prevăzute de Legea nr. 656/2002 pentru prevenirea și sancționarea spălării banilor, precum și pentru instituirea unor măsuri de prevenire și combatere a finanțării actelor de terorism, republicată.

g)prezintă o declarație din care rezultă următoarele:

* pentru acest proiect nu a contractat o altă finanțare nerambursabilă de la această autoritate finanțatoare în decursul unui an fiscal.
* În cazul în care un beneficiar contactează, în cursul aceluiași an calendaristic, mai mult de o finanțare nerambursabilă de la aceeași autoritate finanțatoare, nivelul finanțării tuturor proiectelor nu poate depăși o treime din totalul fondurilor publice alocate programelor aprobate anual în bugetul autorității finanțatoare respective.

**V.3. Directorul de proiect poate fi:**

1. Angajat al beneficiarului sau are un acord de parteneriat pentru proiect cu beneficiarul, pentru cazurile în care beneficiarul este o persoană juridică. Dovada acordului de parteneriat se face la contractarea proiectelor câștigătoare
2. Aplicant individual pentru cazurile în care beneficiarul este aplicantul individual.

Directorul de proiect trebuie să activeze în cadrul în cadrul organizațiilor sau colectivelor de cercetare active în municipiul Tîrgu Mureș cu contract de muncă pe durată nedeterminată sau determinată pe o perioadă care să acopere perioada proiectului plus minim 6 luni de la terminarea acestuia.

**V.4. Echipa de proiect va fi formată din:**

1. Directorul de proiect
2. Membrii în echipă – maxim 5 cercetători cu expertiză în domeniu sau 7 cercetători, în cazul în care echipa include și tineri sub 35 de ani.

În cazul în care aplicantul este un cercetător individual, componența echipei de proiect poate include membrii în echipă, care se vor asocia cu directorul de proiect pe bază de voluntariat.

**VI. CHELTUIELI ELIGIBILE**

*1) Cheltuieli eligibile pentru persoanele juridice*

- salarii, contribuții si impozite aferente (fără depășirea plafoanelor pentru salarizarea personalului care lucrează în cercetare prevăzute în HG nr. 8/2018) sau burse. Beneficiarii acestora trebuie să aibă reședința sau domiciliul în Tîrgu Mureș.

- achiziționarea de reactivi, consumabile și materii prime pentru cercetare. Acestea vor fi utilizate în cadrul organizațiilor sau colectivelor de cercetare active în municipiul Tîrgu Mureș sau în zona metropolitană a Municipiului Tîrgu Mureș.

- cheltuieli pentru achiziția de obiecte de inventar, în măsura în care se dovedește în descrierea proiectului necesitatea utilizării acestora în cadrul proiectului de cercetare. Nu se acordă finanțare nerambursabilă pentru activități ce presupun dezvoltarea infrastructurii solicitantului (clădiri, autovehicule, echipamente, etc). Obiectele de inventar achiziționate vor fi evidențiate în patrimoniul beneficiarului.

- cheltuieli de deplasare (aferente deplasărilor experților care vor participa la evenimente de diseminare și instruire în cadrul proiectelor tip 2). Cheltuielile de deplasare eligibile vor fi direct legate de obiectivele strategice enumerate, astfel fie se referă la cheltuieli unor experți străini care desfășoară activități în municipiul Tîrgu Mureș, fie la deplasarea unor cercetători din orașul nostru cu scopul de diseminare a unor rezultate științifice obținute în municipiul Tîrgu Mureș. De asemenea, sunt eligibile și cheltuielile de deplasare care presupun colectarea de date, studiu și informare în străinătate dacă această deplasare are impact direct și nemijlocit la o cercetare ce se implementează în municipiul Tîrgu Mureș.

- cheltuieli organizare conferințe (masa, încheiere săli). Toate mesele rotunde/workshopurile/conferințele se vor ține în municipiul Tîrgu Mureș.

- cheltuieli de publicare si editare

*2) Cheltuieli eligibile pentru aplicantul individual*

-achiziționarea de reactivi, consumabile și materii prime pentru cercetare. Acestea vor fi utilizate în cadrul organizațiilor sau colectivelor de cercetare active în municipiul Tîrgu Mureș sau în zona metropolitană a Municipiului Tîrgu Mureș.

-cheltuieli de publicare si editare.

La stabilirea și decontarea cheltuielilor se va ține cont de respectarea legislației în vigoare privind plafoanele de cheltuieli salariale pentru cercetare, efectuarea achizițiilor din fonduri publice precum și de regulile aferente ajutorului de minimis (dacă este cazul).

**VII. DURATA PROIECTULUI**

Durata unui proiect va fi de:

-maxim 12 luni pentru proiecte tip 1

-maxim 12 luni pentru proiecte tip 2

**VIII. OBLIGAȚIILE BENEFICIARULUI.**

Beneficiarul se va asigura că denumirea proiectului, nr contractului de cercetare, finanțatorul și sursa de finanțare vor apare pe toate publicațiile și materialele de diseminare care rezultă din proiect.

**IX. DEPUNEREA PROIECTELOR**

Depunerea proiectelor va avea loc la sediul Primăriei Tîrgu-Mureș, Piața Victoriei nr. 3 până la data limită anunțată prin calendarul competiției. Depunerea se va face în format scris, la registratura instituției, într-un singur exemplar și pe CD, în plic închis și sigilat însoțit de o scrisoare de înaintare în dublu exemplar. Un exemplar al scrisorii de înaintare se va restitui, cu număr de registru, aplicantului.

**X. CONȚINUTUL PROPUNERII DE PROIECT**

Propunerea de proiect va conține:

-Cererea de finanțare semnată de beneficiar

-Acordul de principiu semnat de partenerul finanțator. Prin aceasta, ***Partenerul*** își exprimă acordul privind proiectul depus, acordul pentru participarea la finanțare în procent de 50% din bugetul proiectului în cazul în care acesta va fi declarat câștigător și acordul privind participarea în calitate de organizator/finanțator la competiția de proiecte (nu are format prestabilit).

-Declarația pe propria răspundere semnată de aplicant/directorul de proiect (conform model din cerere de finanțare)

-Codul unic de înregistrare (CUI) pentru toate organizațiile participante (partener finanțator și beneficiar, dacă e cazul), respectiv copie de pe cartea de identitate a aplicantului individual în cazul în care beneficiarul este aplicant individual.

-Certificat privind faptul că nu înregistrează debite restante la bugetele componente ale bugetului general consolidat și certificat privind faptul că nu înregistrează debite restante la bugetul local pentru beneficiarul persoană juridică, respectiv cazier fiscal pentru beneficiarul aplicant individual.

**XI. EVALUAREA PROIECTELOR**

Evaluarea eligibilității administrative – se va face de către structurile de specialitate din cadrul Primăriei Municipiului Tîrgu-Mureș (direcția proiecte)

Evaluarea de specialitate (relevanța științifică) – se va face de către o comisie de minim 2 evaluatori externi, experți în tematica proiectului. Arondarea evaluatorilor externi se va face de către o comisie consituită prin hotărâre a Consiliului Local, formată din 4 consilieri locali, un reprezentat al Direcției de activități social-culturale din cadrul Primăriei Municipiului Tîrgu Mureș, un reprezentant al Direcției proiecte din cadrul Primăriei Municipiului Tîrgu Mureș și 3 experți externi din diverse domenii științifice.

Evaluarea științifică de specialitate se va face online, prin corespondență electronică care va fi condusă de direcția proiecte din cadrul Primăriei Municipiului Tîrgu Mureș.

**XII. FORMULARE**

Formularele aferente competiției (cererea de finanțare, declarație pe propria răspundere, formularul de evaluare a eligibilității administrative, formularul de evaluare științifică și modelul contractului de finanțare) sunt prevăzute ca anexe la ghidul solicitantului aferent acestui regulament.